**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 11.07.2024, ora 08.00 – 12.07.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 12.07.2024, ora 07.00**

**RÂURI**

Debitele au fost, în general staționare, exceptând râurile din bazinele: Someş, Siret (exceptând Bârladul), Prut şi cursul Mureșului unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-70%, mai mari (în jurul și peste normalele lunare) pe Bistrița, și mai mici (sub 30% din normalele lunare) pe râurile din bazinele hidrografice: Crasna, Barcău, Moravița, Caraș, Nera, Cerna, Vedea, Rm. Sărat, Trotuș, Bârlad, Jijia, pe unii afluenți din bazinul mijlociu și inferior al Jiului, pe unii afluenți ai Oltului, pe unii afluenți din bazinul superior al Argeșului, pe cursul inferior al Ialomiței și pe unele râuri din Dobrogea.

În interval au fost emise nouă **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare, exceptând cursurile Someșului şi Mureșului unde vor fi în scădere.

Sunt posibile creșteri de niveluri și debite pe unele râuri mici din zonele de deal și de munte, ca urmare a precipitațiilor, izolate, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 11.07 – 12.07.2024 a fost în scădere, având valoarea de 4800 m3/s, sub media multianuală a lunii iulie (5350 m3/s).

În aval de Porțile de Fier debitele au fost în scădere pe sectoarele Gruia – Tr. Măgurele și Călărași– Tulcea și în creștere pe sectorul Zimnicea – Oltenița.

Debitul la intrarea în țară (secțiunea Baziaș) va fi în scădere (4700 m3/s).

În aval de Porțile de Fier, debitele vor fi în scădere pe sectoarele Gruia – Zimnicea şi Brăila - Tulcea şi relativ staționare pe sectorul Giurgiu – Vadu Oii.

**2.** **Situația meteorologică în intervalul 11.07.2024, ora 09.00 – 12.07.2024, ora 06.00**

**ÎN ŢARĂ**

Valul de căldură a persistat, iar în cea mai mare parte a țării s-a intensificat. A fost o zi caniculară în majoritatea zonelor, iar disconfortul termic accentuat în toate regiunile, *indicele temperatură-umezeală (ITU) depășind pragul critic de 80 de unități.* Temperaturile maxime s-au încadrat între 28 de grade la Întorsura Buzăului și 40 de grade la București-Filaret. Cerul a fost variabil, însă după-amiaza și seara au fost perioade cu instabilitate atmosferică care s-a manifestat prin dezvoltări noroase convective, averse ce au avut și caracter torențial și intensificări de scurtă durată ale vântului (rafale în general de 45...55 km/h, izolat de peste 65...70 km/h) local în zonele montane și submontane și pe suprafețe mai mici în Transilvania, Crișana, Oltenia și vestul Munteniei. Izolat au fost vijelii (consemnate de stații meteo din județele Argeș, Vâlcea și Olt), dar și căderi de grindină (confirmate din datele rețelei hidro pentru județul Cluj). Cantitățile de apă au depășit pe spații mici 15...20 l/mp și izolat, la munte, 35...40 l/mp. Ușoare intensificări ale vântului (cel mult 40...45 km/h), cu caracter temporar, au fost și în partea de sud-est a teritoriului. La ora 6, valorile termice erau cuprinse între 12 grade la Miercurea Ciuc și 29 de grade la Oravița. Cu totul izolat în depresiuni s-a format ceață.

*Observație - de ieri dimineață de la ora 6 au fost în vigoare 26 de mesaje pentru fenomene meteorologice periculoase imediate, 3 avertizări cod portocaliu (2 emise de către SRPV Bacău și 1 de SRPV Cluj) și 23 atenționări cod galben (8 emise de către SRPV Cluj, 6 de SRPV Sibiu, 3 de către SRPV Bacău, câte 2 de către CNPM București pentru Muntenia, SRPV Craiova, respectiv SRPV Timișoara).*

**LA BUCUREŞTI**

Valul de căldură a persistat și s-a intensificat ușor, a fost caniculă și disconfort termic accentuat. Temperatura maximă a fost de 38 de grade la Afumați și Băneasa și 40 de grade la Filaret, iar *indicele temperatură-umezeală (ITU) a depășit pragul critic de 80 de unități*. Cerul a fost variabil, mai mult senin dimineața și noaptea, iar vântul a suflat slab și moderat. La ora 6 se înregistrau 17 grade la Băneasa, 20 de grade la Afumați și 22 de grade la Filaret.

**3. Prognoza meteorologică în intervalul 12.07.2024, ora 09.00 – 13.07.2024, ora 09.00**

**ÎN ŢARĂ**

Valul de căldură se va extinde și intensifica ușor, va fi caniculă și disconfort termic accentuat. Indicele temperatură-umezeală (ITU) va depăși pe arii extinse pragul critic de 80 de unități. Temperaturile maxime se vor încadra între 31 și 40 de grade, posibil izolat mai ridicate în Banat, Oltenia, Muntenia, sudul Crișanei și al Moldovei. Noaptea va fi tropicală în majoritatea zonelor, cu minime cuprinse între 17 și 27 de grade, mai scăzute în depresiuni spre 12 grade. Cerul va fi variabil, temporar cu înnorări, averse și descărcări electrice, în a doua parte a zilei, pe alocuri la munte și izolat posibil și în zona mai joasă de relief din vestul și nord-vestul teritoriului. Vântul va sufla slab și moderat, cu ușoare intensificări în Dobrogea și asociat averselor.

**LA BUCUREŞTI**

Valul de căldură, canicula și disconfortul termic accentuat se vor menține. Indicele temperatură-umezeală (ITU) va depăși pragul critic de 80 de unități. Temperatura maximă se va situa în jurul valorii de 39 de grade, cea minimă, specifică nopții tropicale, va fi de 19...22 de grade. Cerul va fi variabil, iar vântul va sufla moderat ziua (viteze la rafală de până la 30...35 km/h), apoi slab.

1. ***CALITATEA APELOR***

***Administrația Națională Apele Române*** informează despre producerea, în 07.07.2024, ora 12.00, unei poluări accidentale cu substanțe necunoscute a apei râului Galda, afluent de dreapta al râului Mureș. S-a înregistrat mortalitate piscicola (1-2 kg de peste de diferite dimensiuni, disparați). Reprezentanții SGA Alba s-au deplasat in teren pentru investigații. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Timiș*** despre producerea, în data de 07.07.2024, ora 14.20, unei poluări accidentale a aerului cu 600 mc gaze pe raza loc Foeni-Partoș, județul Timiș, din cauza unei avarii la colectorul de distribuție aparținând SC EXPERT PETROLEUM SRL. Timpul de producere a fenomenului: 30 minute – neetanșeitatea a fost identificată la ora 14:20, iar izolarea a fost efectuată la ora 14:50. Măsuri: s-a izolat în cel mai scurt timp posibil tronsonul de colector avariat şi au început lucrările de remediere. Neetanșeitățile s-au remediat prin montarea a 6 șarniere. Suprafața totală afectată pentru efectuarea reparațiilor a fost de cca 20 mp. Nu s-au înregistrat victime .

***Comisariatul Județean Satu Mare din cadrul Gărzii Naționale de Mediu*** informează despre producerea, în data de 11.07.2024, ora 15.00, unui incendiu la un colector de deșeuri reciclabile-SC DEEWAL SRL pe raza municipiului Satu Mare, în clădirea administrativă și la deșeurile de pe amplasament ce se manifesta pe o suprafața de aprox. 4000 mp cu posibilitate de propagare in vecinătăți. Societatea este amplasată în localitatea Satu mare, pe strada Magnoliei nr 27/A, în zona industrială dar și cu locuințe. Au intervenit 13 autospeciale cu apa si spumă. Incendiul s-a manifestat cu degajări de fum dens în atmosferă. Având în vedere degajările mari de fum, pentru avertizarea populației din proximitate a fost transmis un mesaj RO-ALERT. Nu sa-u raportat victime. Vom reveni cu informații suplimentare.

1. **În domeniul solului și vegetației**

***Comisariatul Județean Gorj din cadrul Gărzii Naționale de Mediu*** informează că incendiul produs in 09.072024,ora 19.45, la depozitul de deșeuri municipale administrat de către SC Polaris Mediu SRL din Municipiul Târgu Jiu, strada Carierei, județul Gorj, a urmare a autoaprinderii deșeurilor, care a afectat o suprafață de aproximativ 450mp, a fost lichidat de către ISU Gorj. Nu s-au înregistrat victime.

***Garda Forestieră Ploiești*** informează despre producerea, în data de 10.07.2024, ora 10.00, unui incendiu care a afectat 3 ha litieră într-un fond forestier de stat pe raza OS Târgoviște, loc Dragomirești, jud Dâmbovița. Incendiul a fost stins în aceeași zi, la ora 17.00, prin intervenția a 10 silvicultori, 20 pompieri si 10 cetățeni. Cauza: foc deschis lăsat nesupravegheat.

***Garda Forestieră Focșani*** informează despre producerea în data de 10.07.2024, ora 10.40, unui incendiu care a afectat 1.5 ha litiera într-un fond forestier de stat pe raza OS Focșani, loc Cosmeștii Valea, jud Vrancea. Incendiul a fost stins in aceeași zi, la ora 11.00, prin intervenția a 2 silvicultori, 4 pompieri, 1 polițist si a 4 cetățeni. Cauza: foc deschis lăsat nesupravegheat.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.